**ΕΝΟΤΗΤΑ 11η**

**Η ΣΥΝΑΝΤΗΣΗ ΤΟΥ ΟΔΥΣΣΕΑ ΜΕ ΤΗ ΝΑΥΣΙΚΑ (ζ 139-259)**

Πρόκειται για τη ραψωδία που υμνεί τη γυναικεία ψυχή, τη χάρη και το ήθοςτης **βασιλοπούλας Ναυσικάς. Ο εξαιρετικός χαρακτήρας της νεαρής κοπέλας προβάλλει**, πρώτον, από την περιγραφή του ποιητή, δεύτερον, από τα λόγια, τα έργα και τη συμπεριφορά της στο παλάτι και απέναντι στους δικούς της, τρίτον, μέσα από τα λόγια, τη στάση και τη συμπεριφορά της απέναντι στο ναυαγό Οδυσσέα και, τέταρτον, μέσα από τα λόγια που της απευθύνει ο ίδιος ο ήρωας, περιγράφοντας την ομορφιά της.

**ΕΝΟΤΗΤΕΣ**

1. "Ο Οδυσσέας ξυπνά κι αναρωτιέται" (139-169)

2. "Οι κόρες τρόμαξαν εκτός από τη Ναυσικά"(170-183)

3. "Ο Οδυσσέας ικετεύει τη Ναυσικά" (184-224)

4. "Η Ναυσικά ανταποκρίνεται στα αιτήματα του Οδυσσέα" (228-259)

**Ο ΡΟΛΟΣ ΤΗΣ ΑΘΗΝΑΣ**

Η Αθηνά παίζει σημαντικό ρόλο στο απόσπασμα, παρά το γεγονός ότι δεν εμφανίζεται. **Σχεδιάζει τη συνάντηση Οδυσσέα-Ναυσικάς, μεθοδεύοντας την άστοχη μπαλιά της κοπέλας** (142-148). Ταυτόχρονα, **δίνει θάρρος στη Ναυσικά, ώστε να σταθεί ψύχραιμη μπροστά στην παρουσία του γυμνού** και άγριου στην όψη άνδρα (173-175). Αυτές οι επεμβάσεις της Αθηνάς **προωθούν την εξέλιξη του μύθου**. Η Αθηνά βοηθά τον Οδυσσέα χωρίς αυτός να το γνωρίζει. Εξαρτάται από τον ίδιο αν θα τα καταφέρει να τον βοηθήσουν η Ναυσικά και οι Φαίακες για να γυρίσει στην πατρίδα του. Τελικά, χάρη στις δικές του αρετές και ικανότητες κερδίζει την εμπιστοσύνη της Ναυσικάς (**ανθρωποκεντρικός χαρακτήρας της Οδύσσειας**).

**ΤΑ ΝΕΑ ΠΡΟΒΛΗΜΑΤΑ ΤΟΥ ΟΔΥΣΣΕΑ ΚΑΙ ΟΙ ΑΠΟΦΑΣΕΙΣ ΤΟΥ**

 1. Αρχικά αναρωτιέται σε ποιον τόπο βρίσκεται και τι ανθρώπους θα συναντήσει.

 2. Γρήγορα όμως ανακτά το θάρρος και την ψυχραιμία του και αποφασίζει να βγει από την κρυψώνα του (150-159)

 3. Στη συνέχεια προβληματίζεται για το ποια στάση πρέπει να κρατήσει απέναντι στη Ναυσικά. Να την πλησιάσει και να της ακουμπήσει το γόνατο για να την ικετεύσει ή να μείνει σε απόσταση και να γονατίσει, ζητώντας βοήθεια.

 4. Τελικά αποφασίζει να κάνει το δεύτερο, δείχνοντας σεβασμό στη νεαρή κοπέλα.

**ΔΟΜΗ ΙΚΕΤΕΥΤΙΚΟΥ ΛΟΓΟΥ ΟΔΥΣΣΕΑ**

1. Ικετευτική προσφώνηση (185)

2. Προσπάθεια να κερδίσει την εύνοια της Ναυσικάς με εκτενές εγκώμιο στην ομορφιά και στη χάρη της και μακαρισμούς στους γονείς, τα αδέρφια και τον μέλλοντα σύζυγό της (186-206).

3. Σύντομη αναδρομή στα πάθη και τις περιπέτειες του παρελθόντος (207-210)

4. Αναφορά στην πρόσφατη περιπέτεια του ναυαγίου (211-214)

5. Παράκληση και υποβολή αιτήματος ικεσίας (215-220).

6. Ευχές (221-227)

**Ο ΙΚΕΤΕΥΤΙΚΟΣ ΛΟΓΟΣ ΤΟΥ ΟΔΥΣΣΕΑ**

* ο Οδυσσέας απευθυνόμενος στη Ναυσικά **επιδιώκει να βρει προστασία και φροντίδα**
* στόχος του είναι **να κερδίσει την εμπιστοσύνη και την εύνοιά της**
* λαμβάνει υπόψη του την **ηλικία και το φύλο** της Ναυσικάς
* προτάσσει **ικετευτική προσφώνηση**: κάνει από την αρχή σαφές πως **είναι ικέτης για να καθησυχάσει τη Ναυσικά: δεν την απειλεί, αντίθετα είναι σεβαστό πρόσωπο**
* εγκωμιάζει τη Ναυσικά: εκθειάζει την ομορφιά της και μακαρίζει τους γονείς, τους αδελφούς της και προπαντός τον άντρα που θα παντρευτεί, **αγγίζοντας έτσι τις ενδόμυχες σκέψεις της** (με τους επαίνους αυτούς την κερδίζει)
* παρεμβάλλει κάτι από την ιστορία και τα πάθη του, **αφήνοντας να εννοηθεί ότι είναι πρόσωπο σημαντικό και βασανισμένο**
* εκθέτει και κάτι από την πρόσφατη ταλαιπωρία του αλλά και από το φόβο του ότι μπορεί κι εδώ να δοκιμάσει νέες συμφορές, **προκαλώντας έτσι τον οίκτο και τη συμπάθεια της βασιλοπούλας και αναθέτοντάς της το ρόλο του σωτήρα του**
* με όλα τα παραπάνω ο Οδυσσέας **προσπαθεί να κερδίσει τη συμπάθεια και την εύνοια της Ναυσικάς πριν της ζητήσει αυτά που θέλει**
* την παρακαλεί να του δείξει την πόλη και να του δώσει ρούχα, **τονίζοντας πως είναι η μόνη που μπορεί να τον βοηθήσει**
* καταλήγει με ευχές: **μία γενική και μία συγκεκριμένη τριπλή**, που σχετίζεται με τις επιθυμίες της έφηβης κόρης: **ευχές που σχετίζονται με το γάμο δε θα μπορούσαν να αφήσουν ασυγκίνητη μια κοπέλα που βρίσκεται σε ηλικία γάμου**
* ενισχύει τη δεύτερη ευχή δικαιολογώντας τη σπουδαιότητά της με μια γνώμη διαχρονική**, που δείχνει την αντίληψη του ομηρικού ανθρώπου για την οικογένεια**
* οι επιμέρους ενότητες, η σειρά και η έκταση που δίνεται στην καθεμιά, καθώς και ο τρόπος σύνδεσης και συνοχής τους, **έχουν σοφά υπολογιστεί και συνθέτουν έναν αριστουργηματικό ικετευτικό λόγο που δεν αφήνει περιθώρια αποτυχίας**
* μέσα από τον ικετευτικό λόγο του Οδυσσέα **φαίνεται η εξυπνάδα και η ρητορική του τέχνη**
* **προβάλλεται ένας ευγενικός και έμπειρος άνθρωπος**
* ο προσεγμένος λόγος του **καταφέρνει να μειώσει την εντύπωση από τη φοβερή του όψη και να πετύχει τους στόχους του** : τη συμπάθεια και τη βοήθεια της κόρης

**ΔΟΜΗ ΤΟΥ ΛΟΓΟΥ ΤΗΣ ΝΑΥΣΙΚΑΣ** (ΣΤΙΧ. 229-241):

α) Συνοψίζει την εντύπωση που της προκάλεσε ο λόγος του Οδυσσέα και ανταποδίδει τον έπαινο.

β) Τον παρηγορεί ανάγοντας στο Δία τη μοίρα του καθενός και πρέπει να υπομείνει τη δική του.

γ) Ικανοποιεί τα μικρά αιτήματά του.

δ) Του δίνει πρόσθετες πληροφορίες για το όνομα των κατοίκων, για τη δική της ταυτότητα, για τον πατέρα της.

Άρα, ο λόγος της είναι καίριος και αντίστοιχος προς το λόγο του Οδυσσέα: έπαινος- παρηγοριά -εξασφάλιση - πληροφορίες.

* η θαρραλέα στάση της Ναυσικάς απέναντι στον ναυαγό υποδηλώνει την αριστοκρατική αγωγή της
* ο λόγος της Ναυσικάς προς τον Οδυσσέα είναι αντίστοιχος σε σπουδαιότητα με το δικό του λόγο ως ικέτη
* του λύνει την αρχική απορία του, αφού βεβαιώνεται ότι οι Φαίακες δεν είναι αλαζόνες ούτε άγριοι και άδικοι, αλλά φιλόξενοι και σέβονται τους θεούς
* από τα πρώτα της λόγια φαίνεται η εντύπωση που της προκάλεσε ο λόγος του Οδυσσέα
* χάρη στο λόγο του ο Οδυσσέας κέρδισε τη συμπάθεια και την εμπιστοσύνη της Ναυσικάς
* ο λόγος του Οδυσσέα προβάλλει τη μορφή (εξωτερική ομορφιά) της Ναυσικάς, ενώ η απάντησή της την ψυχή της (εσωτερική ομορφιά)

**ΧΑΡΑΚΤΗΡΙΣΜΟΙ**

**1. Ναυσικά** : Συνδυάζει εξωτερική και εσωτερική ομορφιά. Είναι πολύ ψύχραιμη, θαρραλέα , συμπονετική. Ξεχωρίζει για την τη χάρη, την ευγένεια, την ευσέβεια και τη σύνεση. Κολακεύεται από τον ικετευτικό λόγο του Οδυσσέα και απαντά με ευγένεια και καλοσύνη (185-197). Αντιμετωπίζει τον Οδυσσέα με συμπόνια και τρυφερότητα, προσφέροντάς του απλόχερα βοήθεια (229-241), φιλόξενη, γενναιόδωρη. Ο τρόπος με τον οποίο μιλάει στις υπηρέτριές της, φανερώνει άνθρωπο που ξέρει να επιβάλλεται και να πείθει (242-259) Έχει αριστοκρατική αγωγή. Είναι περήφανη για την καταγωγή και το λαό της.

**2. Οδυσσέας** : Στην αρχή μονολογεί τρομαγμένος, μπερδεμένος και προβληματισμένος (150-157). Γρήγορα περνάει από την απογοήτευση στη δράση και παίρνει την τύχη του στα χέρια του με αποφασιστικότητα και σθένος (158), πολυμήχανος, εφευρετικός. Μιλά ευγενικά και έξυπνα στη Ναυσικά, συνετός, αξιοπρεπής, χειρίζεται άψογα το λόγο (ρητορική ικανότητα). Με διπλωματία και πειθώ γίνεται συμπαθής και συγκινεί (206-214). Είναι έμπειρος, πολύπαθος αλλά πολιτισμένος.

**3. Η αντίδραση των κοριτσιών** – οι υπηρέτριες της Ναυσικάς τρομάζουν και πανικοβάλλονται – τρέχουν να κρυφτούν

**4. Φαίακες**

Ευσεβείς, φιλόξενοι, φιλειρηνικοί, πολιτισμένοι, έχουν ανώτερο πνευματικό επίπεδο

**ΑΦΗΓΗΜΑΤΙΚΟΙ ΤΡΟΠΟΙ**
1. Αφήγηση (του ξυπνήματος του Οδυσσέα) : 139-148
2. Μονόλογος (του Οδυσσέα) : 148-159 και 176-183
3. Περιγραφή (Ναυσικάς και Οδυσσέα) : 160-175
4. Διάλογος (Ναυσικάς και Οδυσσέα) : 184-241
5. Λόγος (Ναυσικάς προς τις υπηρέτριες) : 242-259

**ΑΦΗΓΗΜΑΤΙΚΕΣ ΤΕΧΝΙΚΕΣ**
**α. αντιθέσεις**

* αγριεμένη θάλασσα ≠ ήρεμο φυσικό περιβάλλον

πάλη ναυαγού με τα κύματα παιχνίδι κοριτσιών

* ψύχραιμη βασιλοπούλα ≠ τρομαγμένες υπηρέτριες
* άγριος στην όψη Οδυσσέας ≠ αγνή, όμορφη Ναυσικά
* εξωτερική εμφάνιση Οδυσσέα ≠ εσωτερική ομορφιά

**β. μονόλογοι**: μέσα από αυτούς προβάλλουν τα νέα προβλήματα του Οδυσσέα και η λύση τους

**γ. τραγική ειρωνεία**: ο ακροατής γνωρίζει πληροφορίες που ο ήρωας αγνοεί. Ο ακροατής ξέρει, ότι φτάνοντας ο Οδυσσέας στη Σχερία, έχει κιόλας οριστικά σωθεί, όμως ο ίδιος ο ήρωας το αγνοεί: ούτε που βρίσκεται ξέρει, ούτε τι τον περιμένει.

**δ. πλατιές παρομοιώσεις**

* **στίχοι 163-169**

 Αναφορικό μέρος : 163-167 (το αγέρωχο λιοντάρι)

 Δεικτικό μέρος : 168-169 (άγριος και περήφανος Οδυσσέας)

 Κοινός όρος : το λιοντάρι και ο Οδυσσέας είναι άγριοι στην όψη και προκαλούν τρόμο.

* **στίχοι 198-206**

 Αναφορικό μέρος : 198-204 (το πανέμορφο βλαστάρι της φοινικιάς στη Δήλο)

 Δεικτικό μέρος : 205-206 (η ομορφιά της Ναυσικάς)

 Κοινός όρος : η ομορφιά που προκαλεί τον θαυμασμό του ανθρώπου

**ε. προοικονομίες**

* Η προαναγγελία της συνάντησης Ναυσικάς και Οδυσσέα και της σωτηρίας του ήρωα από τους Φαίακες (142-144)
* Η προοικονομία των δυσκολιών που θα αντιμετωπίσει ο Οδυσσέας στην Ιθάκη (στ.213)

**στ. νόμος των τριών**: αναφέρονται τρία πρόσωπα ή πράγματα, από τα οποία το τρίτο είναι το πιο σημαντικό – στ. 190-195 : γονείς- αδέλφια- άντρας Ναυσικάς – στ. 222: σύζυγος- σπιτικό- ομόνοια

**ζ. έμμεση περιγραφή**: με έμμεσο τρόπο περιγράφεται η ομορφιά της Ναυσικάς – ο Οδυσσέας προβληματίζεται μήπως η Ναυσικά είναι θεά – η Ναυσικά παρομοιάζεται με την Άρτεμη και το βλαστάρι της φοινικιάς στη Δήλο – είναι φανερός ο θαυμασμός του Οδυσσέα για τη Ναυσικά

**ΙΔΕΟΛΟΓΙΚΑ ΣΤΟΙΧΕΙΑ** : στοιχεία που μας δίνουν πληροφορίες για τις ιδέες, τις αντιλήψεις, τον τρόπο σκέψης των ανθρώπων της ομηρικής εποχής **Το τυπικό της ικεσίας:**

 Η ικεσία ήταν **θεσμός** της αρχαίας ελληνικής κοινωνίας προστατευόμενος από τον Ικέσιο Δία, όπως η φιλοξενία από τον Ξένιο Δία. Είχε καθιερωθεί για την ικεσία, όπως και για τη φιλοξενία, μια ορισμένη εθιμοτυπία:

     1. Ο ικέτης γονάτιζε μπροστά στον ικετευόμενο, με το ένα χέρι αγκάλιαζε τα γόνατά του, ενώ με το άλλο άγγιζε το πιγούνι ή το γένι του.

 2. Με την αυτοταπεινωτική στάση του ο ικέτης αποδεχόταν την κατωτερότητά του απέναντι στον ικετευόμενο και έδειχνε ότι δεν αποτελεί απειλή.

 3. Αν υπήρχε δυνατότητα, ο ικέτης κατέφευγε στο βωμό, που υπήρχε στις αυλές των σπιτιών, ή στην εστία, που υπήρχε στο εσωτερικό του σπιτιού.

 4. Εξασφάλιζε έτσι άσυλο ο ικέτης, ως πρόσωπο ιερό, και γινόταν δεκτός ως φιλοξενούμενος.

Η ικεσία όπως και η φιλοξενία εξυπηρετούσαν κοινωνικές ανάγκες, ενώ η σύνδεσή τους με τη θρησκεία τις καθιέρωσε. Ο Δίας δηλαδή, προστάτευε όλους όσους είχαν ανάγκη.

**Η θέση της γυναίκας στην Ομηρική εποχή**: η γυναίκα την ομηρική εποχή ήταν σε πολύ καλύτερη μοίρα απ’ ό,τι την κλασική εποχή.

     Βλέπουμε τη Ναυσικά και τις υπηρέτριες να πηγαίνουν μόνες τους στο ποτάμι χωρίς αντρική συνοδεία.

     Βλέπουμε τη Ναυσικά να μη διστάζει να μιλήσει σ’ έναν ξένο άντρα και μάλιστα γυμνό!

     Επίσης, η Ναυσικά συμβουλεύει τον Οδυσσέα να προσπέσει στη μητέρα της την Αρήτη για βοήθεια όταν φτάσει στο παλάτι. Άρα, βλέπουμε πόσο σημαντική θέση είχε η γυναίκα εκείνη την εποχή ώστε όχι μόνο υποδέχεται ξένους στην εστία (κάτι αδιανόητο στην κλασική εποχή) αλλά αποφασίζει και η ίδια για την προσφορά ή όχι βοήθειας.

     Ακόμα βλέπουμε και στην περίπτωση της Πηνελόπης και στην περίπτωση της Ναυσικάς να τους προσφέρεται προίκα και δώρα από τους υποψήφιους γαμπρούς και όχι να δίνουν οι ίδιες.

**ΠΟΛΙΤΙΣΤΙΚΑ ΣΤΟΙΧΕΙΑ**: στοιχεία που μας δίνουν πληροφορίες για τον πολιτισμό της εποχής

* ο γάμος
* η προίκα από το γαμπρό στη νύφη
* η ύπαρξη βωμών στα ιερά μέρη (ο βωμός του Απόλλωνα στη Δήλο)
* θεσμός βασιλείας
* το πλύσιμο των ρούχων στο ποτάμι
* το παίξιμο με το τόπι
* η πόλη
* ο στρατός